Alvar Aalto & Viljo Hirvonen & Valaistustyö Ky - näyttely Alvar Aallon ateljeessa - Alvar Aalto Foundation | Alvar Aalto -säätiö
Alvar Aalto & Viljo Hirvonen & Valaistustyö Ky – näyttely Alvar Aallon ateljeessa
Alvar Aallon ateljeen näyttelysarja perehdyttää nyt metalliseppämestari Viljo Hirvosen ja Aallon yhteistyöhön vuosina 1953–75 sekä monen tutun valaisimen syntyprosessiin. Aineisto pohjautuu pääosin Valaistustyö Viljo Hirvosen kokoelmaan, joka talletettiin Alvar Aalto -museoon 2009. Näyttelyn laajempi versio oli esillä Alvar Aalto -museossa Jyväskylässä 2010.
Vuonna 1952 Helsingissä perustettu Valaistustyö Ky oli perustamisestaan lähtien Alvar Aallon suunnittelemien valaisinten pääasiallinen valmistaja. Valaistustyö Ky:ssä valmistettiin myös pienesineitä Artekin myyntivalikoimaan. Viljo Hirvosen taitavassa ohjauksessa valmistettiin valaisinten lukemattomia eri malleja, jotka saivat myöhemmin lempinimiä kuten Kultakello, Juolukka, Lentävä Lautanen tai Mehiläispesä.
Valaistus on tärkeässä roolissa Aallon arkkitehtuurissa. Luonnonvalon ohella valaistukseen kuuluu sisä- ja ulkotilojen keinovalaistus. Tämä toteutettiin valaisimilla, jotka saattoivat olla joko useissa eri rakennuksissa käytettyjä sarjatuotantovalaisimia tai erityisesti kyseistä rakennusta varten suunniteltuja erikoisvalaisimia.
Aallon rakennuksissa sisustus muodostaa olennaisen osan rakennuksen arkkitehtonista kokonaisuutta ja valaisimet suunniteltiin usein osaksi tätä kokonaisuutta. Alvar aallon ateljee sarjatuotanto- ja uniikkivalaisimineen muodostaa luonnollisen ympäristön valaistusta käsittelevälle pienimuotoiselle näyttelylle.
Alvar Aalto & Viljo Hirvonen & Valaistustyö Ky
8.6.–31.12.2011. Alvar Aallon ateljee, Tiilimäki 20, Helsinki.
Näyttelyyn voi tutustua ateljeen opastetun arkkitehtuurikierroksen yhteydessä ti-la klo 11.30.
Pääsymaksu 17 €, opiskelijat ja eläkeläiset 7 €, ryhmät (yli 10 h) 10 € / henkilö. Ryhmien tulee ilmoittautua etukäteen. Pääsymaksuihin sisältyy opastus.
Lisämaksullisia tilauskierroksia on myös mahdollisuus varata muuhun aikaan. Tiedustelut: riihitie(at)alvaraalto.fi